
RAPORT

asupra propunerii legislative pentru modificarea şi completarea Legii nr. 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici
În conformitate cu prevederile Regulamentului Camerei Deputaţilor,  Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea Legii nr. 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici, trimisă cu adresa nr. P.l.x- 588, din 18 septembrie 2007, înregistrată sub nr. 31/978 din 19.09.2007.
Potrivit prevederilor art. 75 din Constituţia României, republicată, şi ale art. 92  alin (9) pct.2. din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa sa din 10 septembrie 2007.
Consiliul Legislativ a avizat favorabil propunerea legislativă, cu observaţii şi propuneri, conform avizului nr. 457/ 10.04.2007.

Guvernul, în punctul său de vedere, transmis cu adesa nr. 942/26.04.2007, a precizat că nu susţine adoptarea acestei propuneri legislative.
Consiliul Superior al Magistraturii, prin Hotărârea nr. 295 din 19 aprilie 2007, avizează favorabil propunerea legislativă. 

Comisia pentru administraţie publică, amenajarea teritoriului şi echilibru ecologic, în şedinţa din 30 octombrie 2007, a avizat negativ iniţiativa legislativă, cu avizul nr. 26/1882 din 30 octombrie 2007.
Obiectul de reglementare al propunerii legislative îl constituie modificarea art. 3 din Legea nr. 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi control şi a funcţionarilor publici, în sensul eliminării enumerării restrictive a categoriilor de bunuri care trebuie declarate şi schimbării caracterului acestor date care vor constitui informaţii cu caracter public.

La dezbateri a participat, în calitate de invitat, doamna Katalin Kibedi, secretar de stat la Ministerul Justiţiei.
În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat propunerea legislativă în şedinţa din 6 noiembrie 2007.

La lucrări au fost prezenţi 15 deputaţi din totalul de 27 membri ai Comisiei.
În urma dezbaterii, membrii comisiei au hotărât, cu majoritate de voturi, (1 vot împotrivă) respingerea propunerii legislative pentru modificarea şi completarea Legii nr. 115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control şi a funcţionarilor publici.

 În raport de obiectul şi conţinutul său ce vizează modificarea unei legi organice, propunerea legislativă face parte din categoria legilor organice. 

